Trei angajați ai reprezentanței auto Peugeot în Bacău (Trendo Automobile) au fost condamnați de instanța de judecată la câte un an de închisoare, cu suspendare, și să plătească pagubele pe care le-au produs unui proprietar, în urmă cu 9 ani.

În total, mecanicii și șeful service-ului auto au de plătit 40.000 de lei, după ce s-a demonstrat că au înlocuit piesele originale cu produse la mâna a doua.

Potrivit ziarului Adevărul, Lucian Ciobanu, proprietarul unui autoturism Peugeot, a fost implicat într-un accident rutier pe 6 decembrie 2009, soldat cu avarierea maşinii. În baza procesul verbal de daune, întocmit de asigurator, s-a dispus inlocuirea mai multor piese printre care aripa dreapta spate, uşa dreapta spate, uşa dreapta faţă etc. Bărbatul a mers cu autoturismul la reprezentanţa Trendo Automobile Bacău, unde i s-a întocmit comanda de daună, contravaloarea reparaţiilor fiind stabilită la 11.771 lei.

Reprezentanţii service-ului au realizat reparaţiile, iar în documentele întocmite clientului se consemna că piese folosite sunt produse noi, originale. După ce a intrat în posesia autoturismului reparat, clientul a sesizat o serie de deficienţe la piesele schimbate, motiv pentru care a depus plângeri la OPC și Poliție.

În cele din urmă, s-a dispus trimiterea în judecată a celor trei angajaţi, dar şi a reprezentanţei SC Trendo Automobile SRL, ca persoană juridică.

Pentru a se verifica veridicitatea acuzaţiilor au fost efectuate trei expertize tehnico-judiciare şi una fizico-chimică. Toate au confirmat că piesele folosite la reparaţii nu erau noi, aşa cum se menţiona în documente. Portiera dreapta faţă înlocuită este una second hand (prezenta strat de vopsea de culoare rosie sub stratul de vopsea finală, situaţie neobişnuită la piesele noi) iar aripa dreapta spate a fost decupată şi înlocuită în secţiune (a fost înlocuită doar partea avariată, nu întreaga portieră, aşa cum era consemnat în dosarul de daună).

Sentința finală s-a dat pe 17 ianuarie 2019, la Curtea de Apel Bacău. Daunele stabilite pentru clientul păgubit vor fi suportate doar de cei trei angajaţi. Reprezentanţa auto, deşi inculpată în dosar, nu a fost trasă la răspundere dintr-un viciu de procedură: nu au fost efectuate acte de urmărire penală împotriva sa, ci doar a angajaţilor.

Între timp, punctul din Bacău al reprezentanței Peugeot s-a închis, iar firma Trendo Automobile SRL se află în procedura insolvenței. (sursa: Adevărul.ro)